**דברים ליום הזיכרון תשפ"ג 2023**

**צפירת הדומייה, שעדיין מהדהדת באוזנינו, מציינת את המעבר משגרת יומנו ליום הזיכרון, קיבוץ כפר מנחם עם כלל ישראל, מרכין היום ראשו לזכר חללי צה"ל, כוחות הביטחון ונפגעי פעולות האיבה.**

**היום אנו זוכרים את כל אותם נופלים שלחמו וקידשו את הארץ בדמם. אנו מודים ומוקירים אותם על כך בדרכו המיוחדת של יום זה.**

**ביום הזיכרון הזה, הַכְּאב שלכן, משפחות יקרות, הופך לכאבה של האומַה כולה. של עם אחד, ששכל את מיטב בניו ובנותיו בַּקְּרָבוֹת, בָּאִמּוּנִים וּבִפְעּוּלוֹת הָאֵיבָה.**

**זיכרון אמת פירושו ללכת בדרך שפילסו הנופלים בנעליהם הגבוהות. פריצת גבולות ה"אני", תחושת שייכות, אומץ לב, אמונה באדם, אמונה בצדקת הדרך, כבוד ומחויבות למורשת העם, דוגמא אישית, ערבות הדדית ומעורבות. אלו הם אבני הדרך במשעול הזיכרון.**

**עבורנו, חברי ותושבי כפר מנחם ובני המשפחות זה אינו יום זיכרון לחיילים אלמונים. מכירים את המשפחות, אנו זוכרים את השמות, זוכרים את מראה הפנים.**

**את הכאב, השכול והאובדן יכול להבין רק מי שאיבד את היקר לו מכל. לנו לא נותר אלא להשפיל מבטינו כי המילים מתגמדות מול השכול ולהבטיח שנזכור!**

**יעקב רינגל גולדשמיט- נפל בשניים עשר בנובמבר 1950 בפיצוץ מחסן המוקשים בחורשת כפר מנחם, בן 30 בנופלו.**

**עמרם בן חורין- נפל בשישה ביוני 1967 במלחמת ששת הימים בעת כיבוש העיר עזה. בן 27 בנופלו.**

**יוחנן בן חורין- נפל בשישה ביוני 1967 במלחמת ששת הימים בהסתערות צנחנים על עורף המתחם המצרי באום כתף בסיני. בן 22 בנופלו.**

**דני גלבוע- נפל בארבעה בנובמבר 1970 בתאונת דרכים ליד ג'וליס בדרכו לשירות מילואים בתעלת סואץ. בן 28 בנופלו.**

**עמוס ברגר- נפל בתשעה באוקטובר 1973 במלחמת יום הכיפורים בקרב בוקעתה נגד מארב סורי במשימת חילוץ אנשי יחידתו. בן 20 היה בנופלו.**

**גבריאל ברעם- נפל בשישה באוקטובר 1973 במלחמת יום הכיפורים על גדת תעלת סואץ מול אסמעליה מטיל נ"ט שפגע בטנק שבו היה. בן 19 בנופלו.**

**ראובן כהן- נפל בעשרה באוקטובר 1973 במלחמת יום הכיפורים בהפגזה סורית בקרבות רמת הגולן לאחר שנאלץ לנטוש את הטנק עליו פיקד. בן 27 בנופלו.**

**גיא שלו- נפל בתשעה עשר באוגוסט 1980 בפשיטת צה"ל על מעוזי מחבלים בדרום לבנון. בן 20 בנופלו.**

**גדי פטיש- לוחם שייטת. נפטר ממחלת הסרטן בשמונה בינואר 1990. בן 45 במותו.**

**יואל בן אשר- לוחם שייטת. נפטר ממחלת הסרטן בחמישה עשר באפריל 2004. בן 53 במותו.**

**יהי זכרם ברוך!**